Proposta għal regolament tal-Kunsill li jemenda l-Istatuti ta' l-impriża konġunta Galileo li jinsabu fl-Anness mar-regolament tal-Kunsill (KE) Nru 876/2002 /* KUMM/2006/0351 finali - CNS 2006/0115 */





[pic] | KUMMISSJONI TAL-KOMUNITAJIET EWROPEJ | Brussel 29.6.2006 KUMM(2006) 351 finali 2006/0115 (CNS) Proposta għal REGOLAMENT TAL-KUNSILL li jemenda l-Istatuti ta' l-impriża konġunta Galileo li jinsabu fl-Anness mar-Regolament tal-Kunsill (KE) Nru 876/2002 (preżentata mill-Kummissjoni) MEMORANDUM TA' SPJEGAZZJONI IL-KUNTEST TAL-PROPOSTA | 110 | Ir-raġunijiet għall-proposta u l-għanijiet tagħha Din il-proposta għandha l-għan li temenda l-Istatuti ta' l-impriża konġunta Galileo sabiex jiġi previst il-waqfien ta' l-attivitajiet tagħha fil-31 ta' Diċembru 2006. | 120 | Il-kuntest ġenerali 1) Il-programm GALILEO. Il-programm Galileo huwa maħsub biex iwaqqaf l-ewwel infrastruttura dinjija tar-radjunavigazzjoni u l-pożizzjonament bis-satelliti speċifikament maħsuba għal użijiet ċivili. Jippreżenta dimensjoni li hija fl-istess ħin waħda teknoloġika, politika u ekonomika. Il-programm jinkludi dawn l-erba' fażijiet suċċessivi: fażi ta' definizzjoni li ħadet mill-1999 sa l-2001, li fiha tfasslet l-istruttura tas-sistema u ġew determinati s-servizzi offruti; fażi ta' żvilupp u validazzjoni tas-sistema, li għall-ewwel kienet maħsuba li ddum mill-2002 sa l-2005, li tinkludi l-iżvilupp tas-satelliti u tal-komponenti terrestri ta' din is-sistema, kif ukoll il-validazzjoni fl-orbita; fażi ta' twettiq, li inizjalment kellha tkopri s-sentejn 2006 u 2007, bil-bini u t-tlugħ fl-orbita tas-satelliti, flimkien mat-tlestija sħiħa tal-parti terrestri ta' l-infrastruttura; fażi operattiva, li oriġinalment kellha tibda fl-2008, u li tinvolvi l-ġestjoni tas-sistema kif ukoll il-manutenzjoni u l-perfezzjonament kostanti tagħha. 2) L-impriża konġunta Galileo. L-impriża konġunta Galileo nħolqot mir-Regolament tal-Kunsill (KE) Nru 876/2002 tal-21 ta' Mejju 2002 fuq il-bażi tad-dispożizzjonijiet ta' l-Artikolu 171 tat-Trattat biex ittemm b'suċċess il-fażi ta' żvilupp u tħejji l-fażijiet li jmiss tal-programm GALILEO. Il-membri fundaturi huma l-Komunità Ewropea u l-Aġenzija Spazjali Ewropea. Impriża Ċiniża mmexxija mill-Istat u oħra Iżraeljana huma wkoll membri tagħha. Il-metodu adottat jiżgura ġestjoni waħdanija u effikaċi tal-programm. L-impriża komuni GALILEO għandha żewġ missjonjiet ewlenin. L-ewwelnett, tmexxi u tikkoordina l-azzjonijiet meħtieġa ta' riċerka u żvilupp. Għal dan il-għan, ikkonkludiet ftehim ma' l-Aġenzija Spazjali Ewropea, li hija fdata bl-implimentazzjoni ta' l-azzjonjiet tagħha. Tiżviluppa wkoll l-attivitajiet li għandhom x'jaqsmu ma' l-applikazzjoniet u s-servizzi li GALILEO tista' toffri. It-tieni, tmexxi l-proċedura ta' selezzjoni tal-konċessjonarju futur tas-sistema, Dan ta' l-aħħar sejjer ikun responsabbli għall-ġestjoni tal-fażijiet tat-twettiq u dak operattiv, għall-provvista tal-kapital privat meħtieġ u għall-iżgurar tas-suċċess kummerċjali ta' l-operat. 3) L-Awtorità ta' Sorveljanza. L-Awtorità Ewropea ta' Sorveljanza tal-GNSS (minn hawn 'il quddiem l-"Awtorità ta' Sorveljanza") inħolqot mir-Regolament tal-Kunsill (KE) Nru 1321/2004 tat-12 ta' Lulju 2004 dwar l-istrutturi ta' ġestjoni tal-programmi Ewropej ta' radjunavigazzjoni bis-satelliti. Din ilha tiġi implimentata gradwalment mis-Sajf 2005 u se tkun operattiva għal kollox matul is-sena 2006. Għandha l-għan li tiżgura l-ġestjoni ta' l-interessi pubbliċi f'dak li għandu x'jaqsam mal-programmi Ewropej ta' radjunavigazzjoni bis-satelliti, EGNOS u GALILEO u li jkollha r-rwol ta' l-awtorità konċedenti fil-konfront tal-konċessjonarju futur. Ta' min jiġi nnutat li ż-żewġ sistemi EGNOS u GALILEO sejrin ikunu l-proprjetà ta' l-Awtorità ta' Sorveljanza, u li l-proprjetà tagħhom se tibqa' għal kollox pubblika: sejra tkun biss il-ġestjoni tal-fażijiet tat-twettiq u dak operattiv li tiġi fdata lil konċessjonarju għal perjodu ta' madwar għoxrin sena. 4) Il-perjodu ta' ħajja ta' l-impriża konġunta Galileo hekk kif hu previst fl-Istatuti attwali. Maħluqa biex ittemm b'suċċess il-fażi ta' żvilupp, it-tul taż-żmien ta' l-impriża komuni Galileo kellu jikkorrispondi ma' dak ta' din il-fażi, li inizjalment kellha tkopri s-snin 2002 sa 2005 inklużi. L-ewwel paragrafu ta' l-Artikolu 20 ta' l-Istatuti ta' l-impriża konġunta annessi mar-Regolament tal-Kunsill Nru 876/2002 jipprevedi li "L-Impriża Konġunta għandha tkun stabbilita għal perjodu ta' erba' snin li jibdew jgħoddu mill-pubblikazzjoni ta' dawn l-Istatuti fil-Ġurnal Uffiċjali tal-Komunitajiet Ewropej." Billi l-Istatuti ġew ippubblikati fil-Ġurnal Uffiċjali fit-28 ta' Mejju 2002, il-perjodu ta' erba' snin imsemmi mit-test ikkwotat hawn fuq jiskadi f'nofsillejl tat-28 ta' Mejju 2006. Madankollu, biex jittieħed kont ta' estensjoni eventwali tal-fażi ta' żvilupp, it-tieni paragrafu ta' l-Artikolu 20 ta' l-Istatuti jaqra hekk: "Skond il-progress fil-ksib tal-kompiti ta' l-Impriża Konġunta, kif definiti f'Artikolu 2, dak il-perjodu jista' jiġi mtawwal billi jiġu emendati dawn l-Istatuti skond id-dispożizzjonijiet ta' Artikolu 23. Il-perjodu għandu, f'kull każ, jiġi mtawwal sa dak iż-żmien li l-obbligazzjonijiet li joħorġu mill-ftehim imsemmi fl-Artikolu 3 jiġu mħarsa." Min-naħa tiegħu, l-Artikolu 3 ta' l-Istatuti jipprevedi li l-impriża konġunta tikkonkludi ftehim ma' l-Aġenżija Spazjali Ewropea li bih "tgħabbiha bit-twettiq ta' l-attivitajiet meħtieġa matul il-fażi ta' l-iżvilupp fir-rigward tas-segment ta' l-ispazju u s-segment tad-dinja assoċjati mas-sistema...". Għalhekk, ħajjet l-impriża konġunta għandha tiġi estiża sat-tlestija ta' l-attivitajiet meħtieġa matul il-fażi ta' żvilupp għal dak li għandu x'jaqsam mas-segment ta' l-ispazju u dak tad-dinja tas-sistema, jiġifieri, de facto, sat-tlestija tal-fażi ta' żvilupp. In-natura imperattiva ta' l-estensjoni hija marbuta mal-fatt li, kif intqal hawn fuq, il-perjodu ta' ħajja ta' l-impriża konġunta jiddependi fuq kemm iddum il-fażi ta' żvilupp. | 130 | Dispożizzjonijiet fis-seħħ fil-qasam tal-proposta 1) Il-ħtieġa li l-Istatuti ta' l-impriża konġunta jiġu emendati sabiex tintemm ħajjitha qabel ma titlesta l-fażi ta' żvilupp. Fil-qagħda attwali tal-programm GALILEO, il-fażi ta' żvilupp mhijiex se titlesta qabel tmien is-sena 2008. Huwa biss f'dik id-data li l-erba' satelliti mibnija u llanċjati mill-Aġenzija Spazjali Ewropea jsiru operattivi fil-qafas ta' l-hekk imsejħa fażi ta' "verifika fl-orbita". Id-dħul fis-servizz ta' dawn l-erba' satelliti jirrappreżenta t-tlestija tas-segment ta' l-ispazju tal-fażi ta' żvilupp u biex dawn isiru operattivi jeħtieġ li s-segment tad-dinja ta' din il-fażi jkun qed jaħdem ukoll. Għalhekk, jirriżulta li fil-qagħda attwali ta' l-Istatuti tagħha, l-impriża konġunta m'għandhiex twaqqaf ħidmietha qabel tmiem is-sena 2008, li hu perjodu ta' ħajja itwal għal madwar tliet snin minn dak previst fil-bidu. Jidher li din l-estensjoni ta' ħajjet l-impriża konġunta lil hinn mis-sena 2006 se tkun inutli u se tqum ħafna flus, billi l-Awtorità ta' Sorveljanza se tkun f'pożizzjoni li gradwalment tieħu f'idejha, matul is-sena 2006, u ttemm b'suċċess, l-attivitajiet kollha attwalment imwettqa mill-impriża konġunta. Dan ikun ekwivalenti għal dupplikazzjoni ta' l-istrutturi u l-ispejjeż, f'mument meta jidher ukoll li l-fażi ta' żvilupp tal-programm se tqum aktar minn dak previst fil-bidu. Qabel tmiem is-sena 2006, l-Awtorità ta' Sorveljanza sejra jkollha għad-dispożizzjoni tagħha l-mezzi meħtieġa, partikolarment f'dak li jirrigwarda l-istaff, biex tkun tista' ttemm b'suċċess il-fażi ta' żvilupp u tħejji l-fażijiet sussegwenti tal-programm. Sabiex l-Awtorità ta' Sorveljanza tkun tista' tieħu f'idejha bl-aħjar mod l-attivitajiet ta' l-impriża komuni, jkun tajjeb li ż-żewġ strutturi jeżistu flimkien għal xi xhur, u li l-Awtorità ta' Sorveljanza, matul dan il-perjodu, tkun assoċjata mill-qrib ma' l-impriża komuni. Din ta' l-aħħar, effettivament, tgawdi minn esperjenza miksuba u minn ġabra ta' għarfien li indispensabbilment jeħtiġilha tgħaddihom lill-Awtorità ta' Sorveljanza. Dan jgħodd partikolarment għal dak li jirrigwarda n-negozjati dwar il-kuntratt ta' konċessjoni, li l-impriża komuni għandha tagħmilhom u ttemmmhom matul is-sena 2006. Huwa għalhekk raġonevoli li jkun previst li l-impriża konġunta ttemm l-attivitajiet tagħha fil-31 ta' Diċembru 2006 u li mbagħad tiġi likwidata. B'konsegwenza ta' dan, jeħtieġ li l-Istatuti ta' l-impriża konġunta Galileo jiġu emendati biex jipprevedu l-waqfien ta' l-attivitajiet tagħha fil-31 ta' Diċembru 2006. Dan l-emendar jikkonsisti minn revoka tad-dispożizzjonijiet ikkwotati hawn fuq mill-Artikolu 20 ta' l-Istatuti ta' l-impriża konġunta u li dawn ikunu sostitwiti minn Artikolu 20 ġdid li jaqra hekk: "L-Impriża Konġunta għandha tkun stabbilita għall-perjodu li jibda fit-28 ta' Mejju 2002 u jiskadi fil-31 ta' Diċembru 2006. " It-tkomplija ta' l-attivitajiet ta' l-impriża konġunta sal-31 ta' Diċembru 2006 m'għandhiex impatt finanzjarju fuq il-baġit Komunitarju għas-sena 2006. Fil-fatt, il-finanzjament ta' l-attivitajiet ta' l-impriża konġunta għas-sena kollha hija diġà prevista fil-baġit Komunitarju approvat. 2) Il-ħtieġa li l-Istatuti ta' l-impriża konġunta jiġu emendati biex jiġi korrett l-iżball fl-użu tal-kelma "kapital". L-Artikolu 1 u l-Artikolu 8 ta' l-Istatuti ta' l-impriża konġunta Galileo fihom il-kelma "kapital" għal ħames darbiet u darba rispettivament, biex jiddeżinjaw il-fondi disponibbli għall-impriża konġunta mill-membri tagħha. Dan it-terminu huwa inkorrett billi ma jikkorrispondix man-natura ekonomika reali ta' l-ammonti kkonċernati. Fil-fatt, l-assi mdaħħla fl-impriża konġunta mill-membri ma jistgħux ikunu rkuprati jew irritornati billi, meta l-impriża konġunta tagħlaq, l-assi tanġibbli u intanġibbli tagħha se jkunu trasferiti bla ħlas lill-Awtorità ta' Sorveljanza, skond id-dispożizzjonijiet l-ewwel paragrafu ta' l-Artikolu 3 tar-Regolament tal-Kunsill Nru 1321/2004. Fir-realtà, dawn l-assi huma kontribuzzjonijiet finanzjarji jew kontribuzzjonijiet in natura għal programm ta' riċerka, billi l-impriża konġunta għandha tonfoq l-ammonti kollha disponibbli kif wkoll ma jkollhiex skop ta' lukru. Għalhekk, biex titneħħa kull ambigwità dwar in-natura tal-fondi disponibbli għall-impriża konġunta, jeħtieġ li din, qabel ma tagħlaq, tikkoreġi l-Istatuti tagħha u tissostitwixxi l-kelma "kapital" bil-kliem "kontribuzzjoni" jew "fond" fil-partjiet differenti tat-test fejn tintuża din il-kelma. 3) Il-ħtieġa li l-Istatuti ta' l-impriża konġunta jiġu emendati sabiex biex tkun tista' tiffinanzja l-ispejjeż addizzjonali tal-fażi ta' żvilupp. It-tieni subparagrafu tar-raba' paragrafu ta' l-Artikolu 1 ta' l-Istatuti ta' l-impriża konġunta Galileo jispeċifika li l-kontribuzzjonijiet finanzjarji tal-membri fundaturi ta' l-impriża konġunta jammontaw rispettivament għal €520 miljun għall-Komunità Ewropea u €50 miljun għall-Aġenzija Spazjali Ewropea. Dawn iċ-ċifri jirriżultaw mill-estmi inizjali tan-nefqa tal-fażi ta' żvilupp tal-programm, li hija €1.1 biljun. Huwa issa żgur li n-nefqa reali tal-fażi ta' żvilupp se tkun €400 miljun ogħla min-nefqa prevista fil-bidu li kienet €1.1 biljun. Għalhekk, sabiex l-impriża konġunta tkun tista' tiffinanzja wħud minn dawn l-ispejjeż addizzjonali qabel ma tagħlaq fil-31 ta' Diċembru 2006, jeħtieġ li l-Istatuti ta' l-impriża konġunta jiġu emendati biż-żieda tas-sentenza li jmiss fl-aħħar tat-tieni subparagrafu kkonċernat: "Dawn (il-membri fundaturi) jistgħu, jekk meħtieġ, jagħmlu xi kontribuzzjonijiet addizzjonali biex jiffinanzjaw il-fażi ta' żvilupp." 4) Il-proċedura ta' emendar ta' l-Istatuti ta' l-impriża konġunta. Il-proċedura ta' emendar ta' l-Istatuti ta' l-impriża konġunta Galileo hija prevista fid-dispożizzjonijiet li ġejjin ta' l-Artikolu 23 ta' l-Istatuti ta' din l-impriża: "Kull membru ta' l-impriża konġunta jista' jibgħat proposti għall-emendi ta' dawn l-Istatuti lill-Bord Amministrattiv. Jekk il-Bord Amministrattiv jaqbel ma' dawk il-proposti bil-maġġoranza ta' 75% tal-voti, il-Kummissjoni għandha tagħmel proposta lill-Kunsill għall-approvazzjoni tagħhom skond il-proċedura li għaliha jipprovdi l-ewwel subparagrafu ta' Artikolu 172 tat-Trattat li jistabbilixxi l-Komunità Ewropea. "Filwaqt li l-ewwel subparagrafu ta' l-Artikolu 172 tat-Trattat jgħid hekk: "Il-Kunsill, b'maġġoranza kwalifikata fuq proposta mill-Kummissjoni u wara li kkonsulta l-Parlament Ewropew u l-Kumitat Ekonomiku u Soċjali, għandu jadotta d-dispożizzjonijiet imsemmija fl-Artikolu 171. " L-Artikolu 171 tat-Trattat jipprevedi l-ħolqien mill-Komunità ta' impriżi konġunti, jirriżulta minn dan ta' hawn fuq li l-proċedura ta' emendar ta' l-Istatuti ta' l-impriża konġunta, wara li l-Kummissjoni tkun ippreżentat proposta ta' emendar, hija identika għal dik segwita għall-ħolqien ta' l-impriża konġunta. Din teħtieġ l-adozzjoni ta' Regolament tal-Kunsill. Madankollu, il-Kummissjoni tista' tippreżenta proposta ta' Regolament li jemenda l-Istatuti ta' l-impriża konġunta biss jekk il-Bord Amministrattiv ta' l-impriża konġunta jkun aċċetta minn qabel l-emendi b'maġġoranza ta' 75% tal-voti. F'dan il-każ, il-Kummissjoni, li tirrappreżenta lill-Komunità Ewropea, membru fundatur ta' l-impriża konġunta, issottomettiet abbozz ta' l-emendi kkonċernati lill-Bord Amministrattiv ta' l-impriża konġunta, u l-punt inkiteb fl-aġenda tal-laqgħa tal-Bord Amministrattiv tat-2 ta' Ġunju 2006. Skond id-dispożizzjonijiet ta' l-Artikolu 3, it-tielet subparagrafu, tar-Regolament tal-Kunsill Nru 876/2002, il-Kummissjoni kienet preċendentement issottomettiet dan l-istess punt lill-Bord ta' Sorveljanza ta' l-impriża konġunta. Wara l-laqgħa tiegħu tat-13 ta' Marzu 2006, il-Bord ta' Sorveljanza aċċetta l-emendi proposti. Imbagħad, fit-2 ta' Ġunju 2006, il-Bord Amministrattiv ta' l-impriża konġunta aċċetta l-istess emendi bil-maġġoranza meħtieġa. B'hekk il-Kummissjoni hija intitolata li tipproponi lill-Kunsill li jadotta l-emendi kkonċernati ta' l-Istatuti. | 141 | Koerenza mal-politika u għanijiet oħra ta' l-Unjoni Mhux applikabbli. | IL-KONSULTAZZJONI TAL-PARTIJIET INTERESSATI U L-VALUTAZZJONI TA' L-IMPATT | Il-konsultazzjoni mal-partijiet interessati | 219 | Mhux applikabbli. | Il-ġbir u l-użu ta' għarfien espert | 229 | L-użu ta’ esperti esterni ma kienx meħtieġ. | 230 | Valutazzjoni ta' l-impatt Ma hemm l-ebda soluzzjoni oħra ħlief l-emenda tar-Regolament biex jintlaħaq ir-riżultat mixtieq. L-impatt mill-waqfien ta' l-attivitajiet ta' l-impriża konġunta huwa baxx minħabba li dawn l-attivitajiet se jgħaddu lill-Awtorità Ewropea ta' Sorveljanza tal-GNSS. | ELEMENTI ġURIDIċI TAL-PROPOSTA | 305 | Sommarju ta' l-azzjoni proposta Huwa xieraq li fil-31 ta' Diċembru 2006 tiġi tterminata l-impriża konġunta Galileo. Sabiex dan iseħħ, jeħtieġ li l-Istatuti ta' l-impriża konġunti jiġu emendati. L-emendar ta' l-Istatuti ta' l-impriża konġunta hija meħtieġa wkoll sabiex biex jiġi korrett l-iżball fl-użu tal-kelma "kapital" fl-Istatuti, u biex l-impriża tkun tista' tiffinanzja l-ispejjeż addizzjonali tal-fażi ta' żvilupp. Il-proċedura ta' emendar ta' l-Istatuti tinkludi stadji preċedenti li ġew segwiti fil-każ ikkonċernat; tintemm bl-adozzjoni ta' Regolament tal-Kunsill. | 310 | Il-bażi ġuridika Il-bażi ġuridika ġiet indikata hawn fuq. | 329 | Il-prinċipju tas-sussidjarjetà Il-proposta taqa' taħt il-kompetenza esklussiva tal-Komunità. Għaldaqstant, il-prinċipju tas-sussidjarjetà ma japplikax. | Il-prinċipju tal-proporzjonalità Il-proposta tikkonforma mal-prinċipju tal-proporzjonalità għar-raġunijiet li ġejjin. | 331 | L-emendi proposti ma jmorrux lil hinn minn dak li huwa meħtieġ. | 332 | Dawn ma jinvolvux żieda fil-piż finanzjarju. | Għażla ta' l-istrumenti | 341 | Strument propost: Regolament. | 342 | Strumenti oħrajn ma jkunux adegwati minħabba r-raġunijiet li ġejjin. Huwa biss Regolament li jista' jemenda Regolament ieħor. | EFFETTI FUQ IL-BAġIT | 409 | Il-proposta ma għandha l-ebda effett fuq il-baġit tal-Komunità. | INFORMAZZJONI ADDIZZJONALI | 520 | Ir-revoka ta' dispożizzjonijiet leġiżlattivi eżistenti L-adozzjoni tal-proposta sejra tfisser li xi dispożizzjonijiet leġiżlattivi jiġu rrevokati. | Klawżola ta’ analiżi/reviżjoni/estinzjoni awtomatika | 533 | Il-proposta tinkludi klawżola ta' estinzjoni awtomatika ta' l-att leġiżlattiv kollu jew parti minnu, jekk kundizzjonijiet stabbiliti minn qabel jiġu sodisfatti. | 2006/0115 (CNS) Proposta għal REGOLAMENT TAL-KUNSILL li jemenda l-Istatuti ta' l-impriża konġunta Galileo li jinsabu fl-Anness mar-Regolament tal-Kunsill (KE) Nru 876/2002 IL-KUNSILL TA’ L-UNJONI EWROPEA, Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 171 tiegħu, Wara li kkunsidra l-proposta tal-Kummissjoni[1], Wara li kkunsidra l-opinjoni tal-Parlament Ewropew[2], Wara li kkunsidra l-opinjoni tal-Kumitat Ekonomiku u Soċjali Ewropew[3], Billi: 1. L-impriża komuni Galileo nħolqot mir-Regolament tal-Kunsill (KE) Nru 876/2002 tal-21 ta' Mejju 2002[4], biex ittemm b'suċċess il-fażi ta' l-iżvilupp u tħejji l-fażijiet segwenti tal-programm GALILEO. 2. L-Istatuti ta' l-impriża konġunta Galileo jipprevedu, fl-Artikolu 20 tagħhom, li l-impriża konġunta għandha perjodu ta' ħajja msejjes fuq kemm iddum il-fażi ta' żvilupp, li fil-bidu kellha tkopri s-snin mill-2002 sa l-2005 inklużi. 3. Madankollu, fil-qagħda attwali tal-programm GALILEO, il-fażi ta' żvilupp mhijiex se titlesta qabel tmien is-sena 2008. Għalhekk, jirriżulta li fil-qagħda attwali ta' l-Istatuti tagħha, l-impriża konġunta m'għandhiex twaqqaf l-attivitajiet tagħha qabel tmiem is-sena 2008, li hu perjodu ta' ħajja itwal b'madwar tliet snin minn dak previst fil-bidu. 4. Barra minn hekk, jidher li estensjoni ta' ħajjet l-impriża konġunta Galileo lil hinn mis-sena 2006 se tkun inutili u se tqum ħafna flus, billi l-Awtorità Ewropea ta' Sorveljanza tal-GNSS, maħluqa mir-Regolament tal-Kunsill (KE) Nru 1321/2004 tat-12 ta' Lulju 2004[5] se tkun f'pożizzjoni li gradwalment tieħu f'idejha, matul is-sena 2006, u ttemm b'suċċess, l-attivitajiet kollha attwalment imwettqa mill-impriża konġunta. 5. Sabiex l-Awtorità Ewropea ta' Sorveljanza tal-GNSS tkun tista' tieħu f'idejha l-attivitajiet ta' l-impriża konġunta bl-aħjar mod, huwa madankollu mixtieq li ż-żewġ strutturi jeżistu flimkien għal ftit xhur u li l-Awtorità Ewropea ta' Sorveljanza, matul dan il-perjodu, tkun assoċjata mill-qrib ma' l-attivitajiet ta' l-impriża konġunta. Taħt dawn iċ-ċirkostanzi huwa raġonevoli li jkun previst waqfien ta' l-attivitajiet ta' l-impriża konġunta fil-31 ta' Diċembru 2006. 6. Għaldaqstant, jeħtieġ li d-dispożizzjonijiet ta' l-Artikolu 20 ta' l-Istatuti ta' l-impriża konġunta Galileo jiġu emendati. 7. Barra minn hekk, sabiex jiġi korrett l-iżball fl-użu tat-terminu "kapital" fl-Istati ta' l-impriża konġunta u biex titneħħa kull ambigwità dwar in-natura ekonomika reali tal-fondi disponibbli għall-impriża konġunta mill-membri tagħha, jeħtieġ li l-Istatuti ta' l-impriża konġunta jiġu emendati u li t-terminu "kapital" jiġi ssostitwit, fid-dispożizzjonijiet ta' l-Artikoli 1 u 8 ta' l-Istatuti, bit-termini "kontribuzzjoni" jew "fond". 8. Minbarra dan, l-Artikolu 1 ta' l-Istatuti ta' l-impriża konġunta, kif inhu bħalissa, jirreferi għall-assi mdaħħla mill-membri fundaturi ta' l-Impriża li l-ammonti tagħhom huma kkalkolati fuq il-bażi ta' estmi inizjali tan-nefqa tal-fażi ta' żvilupp. L-ammonti ma jqisux l-ispejjeż addizzjonali ta' din il-fażi. Għalhekk, sabiex l-impriża konġunta tkun tista' tiffinanzja l-ispejjeż addizzjonali tal-fażi ta' żvilupp, jeħtieġ li l-Istatuti ta' l-impriża konġunta jiġu emendati sabiex il-membri fundaturi ta' l-Impriża, jekk meħtieġ, jagħmlu xi kontribuzzjonijiet addizzjonali. 9. Il-proċedura ta' emendar ta' l-Istatuti ta' l-impriża konġunta Galileo, prevista mid-dispożizzjonijiet ta' l-Artikolu 23 ta' l-Istatuti hawn imsemmija, teħtieġ, wara li l-Bord Amministrattiv ta' l-impriża konġunta jkun aċċetta l-emendi proposti, l-adozzjoni ta' Regolament tal-Kunsill li ssegwi proċedura identika għal dik segwita għall-ħolqien ta' l-impriża konġunta. 10. Billi l-Bord Amministrattiv ta' l-impriża konġunta aċċetta dawn l-emendi ta' l-Artikolu 20 ta' l-Istatuti ta' l-Impriża fil-laqgħa tiegħu tat-2 ta' Ġunju 2006, il-Kunsill se jkun f'pożizzjoni li jadotta r-Regolament li jintroduċi dawn l-emendi fl-Istatuti ta' l-impriża konġunta Galileo. ADOTTA DAN IR-REGOLAMENT: Artikolu 1 L-Istatuti ta' l-impriża konġunta Galileo annessi mar-Regolament (KE) Nru 876/2002 huma emendati kif ġej: (1) L-Artikolu 1(4) huwa emendat kif ġej: (a) fl-ewwel subparagrafu, l-ewwel sentenza hija sostitwita bis-sentenza li ġejja: "Il-fondi ta' l-impriża konġunta għandhom jikkonsistu mill-kontribuzzjonijiet magħmula mill-membri tagħha." (b) it-tieni subparagrafu huwa sostitwit bit-test li ġej: "Il-membri fundaturi jissottoskrivu sehemhom għall-kontribuzzjonijiet finanzjarji sal-limitu ta' l-ammonti indikati fl-impenji rispettivi tagħhom: €520 miljun għall-Komunità Ewropea u €50 miljun għall-Aġenzija Spazjali Ewropea. Dawn jistgħu, jekk meħtieġ, jagħmlu xi kontribuzzjoni addizzjonali biex jiffinanzjaw il-fażi ta' żvilupp." (c) fir-raba' subparagrafu, l-ewwel sentenza hija sostitwita bis-sentenza li ġejja: "Il-Bord Amministrattiv għandu jiddeċiedi dwar l-ammonti ta' dawn il-kontribuzzjonijiet li għandhom jiġu rilaxxati fi proporzjon mas-sehem tal-kontribuzzjonijiet finanzjarji sottoskritti minn kull membru." (d) il-ħames subparagrafu huwa sostitwit bit-test li ġej: "L-impenji finanzjarji ta' l-impriża konġunta m'għandhomx jaqbżu l-ammont tal- kontribuzzjonijiet għad-dispożizzjoni tagħha." (2) Fl-Artikolu 8, paragrafu 1, punt (b), it-tieni sentenza hija sostitwita bis-sentenza li ġejja: "Kull membru ta' l-impriża konġunta għandu jkollu għadd ta' voti fil-proporzjon tas-sehem tal-kontribuzzjonijiet sottoskritti minnu." (3) L-Artikolu 20 huwa sostitwit bit-test li ġej: "Artikolu 20 L-impriża konġunta għandha tkun stabbilita għall-perjodu li jibda fit-28 ta' Mejju 2002 u jiskadi fil-31 ta' Diċembru 2006." Artikolu 2 Dan ir-Regolament jidħol fis-seħħ fi[t-tielet] jum tal-pubblikazzjoni tiegħu fil- Ġurnal Uffiċjali ta' l-Unjoni Ewropea. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussel, Għall-Kunsill Il-President [1] ĠU C […], […], p. […] [2] ĠU C […], […], p. […]. [3] ĠU C […], […], p. […]. [4] ĠU L 138, 28.5.2002, p. 1. [5] ĠU L 246, 20.7.2004, p. 1.